Коми Республикаса Юралысь Вячеслав Гайзер участвуйтiс кыпыд мероприятиеын, мый сиöма Коми Республикаын «Единая Россия» СПП-са Веськöдлысьлöн региональнöй общественнöй водзвежöслы кык во тырöмлы.

«Кык во – тайö абу ыджыд, но зэв тöдчана кадколаст. Тайö кадö водзвежöсö шыöдчис республикаысь нёль сюрс олысь, нöшта куим сюрсысь унджык граждана волiсны ас сёрнинаныс. Но тöдчанаöсь абу тайö лыдпасъясыс, а сiйö, кыдзи водзвежöсын видлалöны шыöдчöмъяссö. Меным нимкодь, мый республикаса олысьяслы збыль отсалöны бырöдны ассьыныс мытшöдъяссö, кутшöмъяс йитчöмаöсь оланiнкöд либö оланiн да коммунальнöй юкöнкöд, социальнöя могмöдöмкöд, удждон мынтöмкöд либö дзоньвидзалун видзöмкöд», - торйöн нин тöдчöдiс Вячеслав Гайзер.

Республикаса Юралысьлöн кывъяс серти, региональнöй общественнöй водзвежöсын вöчöны уна буртор да граждана сылы ёна эскöны. Сiдзжö сiйö пасйис, мый пыр бурмöдсьö олысьяскöд уджаланног, пöртсис олöмö «Öтуввез-водзвежöс» выль проект.

Коми Республикаса Юралысь торйöн аттьöалiс Коми Республикалöн Государственнöй Сöветса Веськöдлысь Марина Истиховскаяöс «водзвежöслöн бур уджысь» да республикаса олысьясöс «налöн водзмöстчöмысь да партиялы эскöмысь».

Регионса Юралысь церемония дырйи сетiс Емдiн районысь Ольга Меньшаковалы «Единая Россия» партияса веськöдлысь Владимир Владимирович Путинсянь письмö да пасйис, мый сылöн шыöдчöмыс вермас лоны татшöмсяма водзвежöсъяслы уджын бур примерöн: «Ольга Меньшакова шыöдчис 2010 вося тулысын Региональнöй общественнöй водзвежöсö корöмöн, медым бурмöдны олан условиеяссö. Сылысь мытшöдъяссö ми бырöдiм. Ольга Александровналы сетiсны керка стрöитöм вылö субсидия».

Ольга Меньшакова корис Вячеслав Гайзерöс да Марина Истиховскаяöс видзöдлыны выль патерасö.